khistorydata/jeongjo-sjw-relations huggingface dataset:
정조 8년 · 목
敎曰。朝筵因言端。已示予記念之意。而己卯年。予以世孫行册禮時。講書院僚屬。因特敎極擇差出。此宰臣與李判府。爲左右翊善。如春坊之輔德。對擧册函。今年講書舊僚。率皆記錄。獨此宰臣尙在淹滯之中。且其地閥資歷。合置卿列。況諫長通擬。今近三十年。都摠管適有窠。行都承旨尹坊陞品。仍令該曹口傳擬入。待下批牌招察任。
정조 8년 · 강
遞承旨尹坊。副摠管李文源金尙集。以金用謙金相玉爲副摠管。
정조 8년 · 목
敎曰。都承旨許遞。前望單子入之。又敎曰。差祭及懸頉摠管許遞。前望單子入之。
정조 8년 · 강
遞判義禁金魯鎭。同義禁李秉模。以鄭一祥爲判義禁。李得臣爲同義禁。
정조 8년 · 목
敎曰。滯囚可悶。歲除不遠。時囚皆令今日內捧供。在外禁府堂上許遞。前望單子入之。待下批牌招。先開坐後謝恩。待供辭判下照律。仍以草記。今日內擧行。
정조 8년 · 강
以李得濟爲禁軍別將。口傳也。
정조 8년 · 강
命自二十七日至來初六日。各司藏牌。
정조 8년 · 목
敎曰。歲除不遠。今年邦慶。豈比常年。自今二十七日至來初六日。各司藏牌俾吾民便意餞迎事分付。令前出牌之類。幷卽分揀放送。
정조 8년 · 강
命時囚鄭宅慶等放。
정조 8년 · 목
義禁府啓言。守門將鄭宅慶金龍弼等原情。泛稱遲晩。所當請刑。而待判下請照律。敎以。分揀放送。又啓言。會寧前府使李漢豊柳鎭恒。鍾城前府使姜五成。穩城前府使金漢謙金道煥柳大源。慶源前府使李燁。慶興前府使李敬倫趙榮德韓光廸等原情。泛稱遲晩。所當請刑。而曾經侍從閫帥宣傳官。請除刑推。待判下照律。敎以。十囚之供。如出一口。皆言依定式着意栽植。亦已枚報營門。自營門屢次摘奸。則植木之不茂。土地所然。旣非槖駝。何責於守令。幷付過放送。
정조 8년 · 강
命假注書朴蓍壽拿處分揀。
정조 8년 · 목
祈穀祭在再明也。
정조 8년 · 목
具翼善冠袞龍袍。乘輿出貳極門。駕過春坊。予曰。下番胡不祗迎。承旨趙興鎭曰。新除臺諫。故纔已出去云矣。予曰。春坊雖兼臺諫。依例入直。古規也。豈以除拜臺職。無端闕直。該房申飭也。由月覲門詣 景慕宮。降輿入次。少頃詣版位行禮。仍詣 廟內奉審訖。乘輿由月覲門。入貳極門還內。
정조 8년 · 강
命由月覲門展拜時。俾無出番軍等待之弊。
정조 8년 · 목
敎曰。此後由月覲門展拜時。設布帳則挾輦軍。以六十名磨鍊。弘化金虎門入直軍各三十名出用。除布帳則以八十名磨鍊。兩門入直軍。分半出用。俾無出番軍等待之弊。仍令以此定式擧行事。分付兵曹及該營。
정조 8년 · 강
領府事金尙喆陳箚請 景慕宮都提調變通。賜批。
정조 8년 · 목
箚略曰。今日展拜時。臣當祗候。而數日以來。猝患暴感。身委床席。末由自力。此豈分義情禮之所敢出哉。臣所帶 景慕宮都提調之任。亟賜變通。批以。愼節貢慮靡已。未參宮班。豈必過加辭巽。卿須安心勿辭。加意善攝。仍命遣史官傳諭。遣御醫看病。
정조 8년 · 강
以李在恊爲分內醫提調。口傳也。
정조 8년 · 강
命吏曹佐郞鄭萬始嚴飭出肅。
정조 8년 · 목
政院啓言。吏曹佐郞鄭萬始問啓事命下矣。問于萬始處。則以爲臣偏母以臣庸愚。叨此祖先所未有之淸御。驚悚焦憂。至廢食飮。在臣情禮。實無冒進之勢云矣。敎以。事未前聞。更爲嚴問飭。使之出肅。
정조 8년 · 강
判下兵曹 社稷動駕時侍衛節目單了子。
정조 8년 · 목
因單子。敎以。挾輦軍二百名內。倭鎗手一百名。以弘化金虎門入直軍出用。
정조 8년 · 강
遣承旨詣 宗廟永禧殿景慕宮。奉審摘奸。 詣 眞殿展拜。仍詣 社稷齋宿。
정조 8년 · 목
具遠遊冠絳紗袍。乘輿出貳極門。予曰。當展拜於眞殿。侍衛先詣於萬安門外。至萬安門外。降輿入 殿內行禮。還出乘輿詣仁政殿月臺。降輿親押訖。乘輿出仁政門外。降輿乘輦。命內醫都提調入侍。予曰。鄭萬始以渠祖先所未有之職。爲引義之端。此果何如。徐命善曰。不成說矣。駕過鍾閣。命承旨趙興鎭招集觀光百姓及貢市民人等。敎曰。雖値除日。祈穀卽爲民之擧。故躬親將事。而每過鍾閣。輒問疾苦。明日還宮。當在曉頭。不可招問。玆遣承旨。詢汝弊瘼。有懷畢陳之意詢諭。如有所言。詳細還奏也。至 社稷大門外。降輦乘輿。至 神門外。降輿入大次。少頃詣 壇上省器。降至神門外省牲。還入次。仍命承旨李時秀奉審壇上。
정조 8년 · 강
以尹蓍東爲承旨。前望也。
정조 8년 · 강
命承傳官口傳擇差。
정조 8년 · 목
敎曰。承傳官四員。或有親病。或有身病二員未差。時在者皆是新進生疏人。行首宣傳官及堂上宣傳官在外人幷改差。令該曹口傳擇差。
정조 8년 · 강
遞承旨尹蓍東。以洪秀輔代之。
정조 8년 · 목
敎曰。親享時承旨不可不備員。差祭承旨許遞。政官牌招開政。以在京無故人差出。待下批牌招察任。又敎曰。承旨望。如非差祭。皆是在外。無以排望云。前望單子入之。
정조 8년 · 목
以金夢華爲執義。沈樂洙爲副校理。李秉模爲刑曹參判。蔡弘履爲左尹。吳載絅爲永平縣令。
정조 8년 · 목
中部元戶三千九百四十戶。男一萬二千二百八十五口。女一萬二千五十四口。東部元戶七千三百四十八戶。男一萬四千七百二十六口。女一萬四千九百二十五口。西部元戶一萬五千七百四十九戶。男三萬七千三百四十口。女三萬八千七百四十七口。南部元戶九千四百七戶。男二萬六千二百九十五口。女二萬七千一百十七口。北部元戶五千八百三十七戶。男一萬二千八百十三口。女一萬二千六百八十九口。五部都元戶四萬二千二百八十一戶。男十萬三千四百五十九口。女十萬五千五百三十二口。京畿元戶十五萬六千二百六十九戶。男三十一萬四千四百十二口。女三十萬八千八百六十八口。黃海道元戶十三萬五千九百二十三戶。男三十萬一千七百六十四口。女二十六萬四百十八口。全羅道元戶三十萬六千八百九十一戶。男五十四萬七千五百七口。女六十萬一千八百七十二口。慶尙道元戶三十六萬一百五十戶。男七十一萬八千四百二口。女八十五萬八千一百四十三口。洪忠道元戶二十一萬九千一百八戶。男四十一萬九千九百八十口。女四十三萬八千七百三十八口。原春道元戶八萬三千九百七十二戶。男十七萬六千七百七十四口。女十七萬五千五百四十一口。平安道元戶二十九萬七千二百七十九戶。男六十二萬七千六百口。女六十五萬四千八百二口。咸鏡道元戶十一萬七千一百八十三戶。男三十三萬一千二百十口。女三十二萬三千三百六十六口。八道都元戶一百六十七萬六千七百七十五戶。男三百四十四萬七千六百四十九口。女三百六十二萬一千七百四十八口。五部及八道都元戶一百七十一萬九千五十六戶。男三百五十五萬一千一百八口。女三百七十二萬七千二百八十口。濟州元戶六千六百七十一戶。男一萬六千七百五十八口。女二萬二千二十四口。大靜元戶一千六百九十五戶。男三千六百九十六口。女四千八百二十口。旌義元戶二千三百二十一戶。男六千一百二十五口。女七千九百十二口。三邑都元戶一萬六百八十七戶。男二萬六千五百七十九口。女三萬四千七百五十六口。
정조 8년 · 강
召見領議政徐命善。大提學吳載純于重熙堂。
정조 8년 · 목
予曰。卿見勅使乎。命善曰。向勅書先後四拜時。兩勅在廳上。禮畢。仍入房中。不得入見。而承旨李在學則奉御帖入見矣。聞遠接使言。則通官朴寶樹。以彼國宰相。請求黃染册衣二百張。又見硯匣有大筆。問曰。此或有可買之道耶。我人答曰。非買賣之物。平安監司以册衣二百張。大筆百柄。欲爲贈給。若無朝令。則藩臣私贈。事涉如何云矣。予曰。自迎接都監發關行會。使之贈給好矣。仍命參下引儀。竝入就庭。使之呼唱。次第問名訖。予曰。堦下典儀慶明運聲甚低微。勿論東西參上參下。以高聲善唱者還差事分付。予謂載純曰。頒敎文事體。何等至重。而今此敎文。全不成樣。殊無廣慶飾喜之意。有若塞責者然。若以明日頒敎。認爲邦慶。則頒敎文。豈如是草草構出耶。當刻內。更爲製進。大提學近來擢用。槪有取於恬靜。而與吳載紹向日跳踉之習。判有異焉。故無礙用之。若有感激之心。豈敢如是。載純曰。惶懍震越。無所仰達矣。予曰。承旨擧行。全不成樣。今日封典人若知爲邦慶。則安敢如是漫忽。承旨中豈無設鞫一問之人耶。予何員於渠輩。而待予如此乎。此非但指同副一人而言。諸承旨事。極爲駭痛矣。同副承旨出去。頒敎文。連爲催促以入。
정조 8년 · 강
命明日參班事。下諭一提學金鍾秀。
정조 8년 · 목
敎曰。若認明日邦禮之亦屬邦慶。必須趁期參班。且有面詢事。仍爲留待事。下諭于一提學。
정조 8년 · 강
命勅行狀啓晩時委折。査問該道伯處。
정조 8년 · 목
迎接都監啓言。勅行狀本遲滯委折。依下敎査問。則營吏李喜錫所告。以爲狀本卽時出給碧蹄站撥將處云。撥將金光宅所告。以爲承旨狀本。初一日黃昏受出。遠接使狀本。日暮後受出云。撥站遲滯之罪。極爲痛駭。營吏撥將。請從重科治。敎以。承旨復路。在於申時云。則狀啓之黃昏出給。是豈成說。勅行到高陽宿站。又在申前。則狀啓之日暮時封發。又豈有如許道理。出給與封發時刻。旣如是差晩。則撥路別無大段遲滯之端。莫非道伯不能申飭之致。前後飭敎何如。而道伯之慢若不知。一任其怠忽。此等殘劣道伯。何恤迎送。撥將勿論。晩時出給委折。卽爲査問該道伯處。夜深前草記。
정조 8년 · 강
命勅使名帖。左承旨進去還傳。仍問安否以來。
정조 8년 · 목
敎曰。兩勅旣送名帖。依舊例當卽還送。左承旨進去。以欽差名帖。豈可受置小邦。玆以奉還之意爲言。仍以御帖受置之意。一體傳及。仍問行中安否以來。古例我國傳御帖。則勅使亦傳名帖。而近無此規矣。觀此道臣儐臣狀本。以勅使謂無前例。豈非固陋之甚乎。承旨下去時。面飭道臣儐臣以來。又敎曰。勅使若於路頭逢着。隨至替馬所。傳御帖。又或已過。至弘濟院傳致事。卽爲分付左承旨處。
정조 8년 · 강
命迎接都監堂上及館伴處。定送校卒。以爲禁辟。
정조 8년 · 목
敎曰。禁雜人等節。專靠館伴及都監堂上。而與遠接使有異。無帶去校卒。若此而何以行號令。雖以工曹判書言之。船槍造成時。自守摠兩營。例有定送巡牢之事。自今迎接都監堂上及館伴處。令守摠兩營定送校卒。以爲率領禁辟之地。京畿監司至崇禮門外落後事。竝爲定式施行。
정조 8년 · 강
命相換監察。皆令今日謝恩。除署經擧行。
정조 8년 · 목
藥院都提調徐命善啓言。提調徐有隣以館伴連赴都監。監煎無人。分提調差出。送勅間。請使之仕進。從之。
정조 8년 · 강
以鄭好仁爲分內醫提調。口傳也。
정조 8년 · 강
命畿營軍官色吏保放。不能禁雜人。該校事過後嚴處。
정조 8년 · 목
訓鍊都監以畿營軍官色吏拘留北營啓。敎以。慶禮當前。事過後處分次保放。本營定送將校。亦不能嚴禁雜人。甚至各邑吏屬。惟意雜沓云。該校事過後。亦當嚴處。以此知悉。
정조 8년 · 강
詣慕華館迎勅。
정조 8년 · 목
具翼善冠袞龍袍。乘輿出仁和門。至仁政門外。降輿乘轎。敎曰。郊行元戎不可不備。前訓鍊大將具善復敍用。卽爲牌招。傳授命召。仍令參班。由敦化門。出崇禮門。至慕華館。降轎入幄次。予曰。禁雜人一節。已有下敎。而何如是紛拏耶。仍命宣傳官內閣政院下隸數三人外。勿爲許入於作門內也。予曰。儺禮棚戲之設。只爲迎勅之用。則今此動駕時。先呈雜戲者。事極駭然。其委折。査問于儺禮堂上處以奏。宣傳官李身敬回奏曰。査問儺禮堂上。則不善擧行。萬萬惶懍云矣。予曰。請來官起送。以爲請來勅使之地可也。仍命館伴迎接都監堂上遠接使入侍。予謂遠接使趙時俊曰。遠道跋履。何以往來乎。時俊曰。王靈所曁。無事往返矣。予曰。沿路接待之節。營邑擧行之事。果無執頉生梗之端耶。勅使人品。亦皆順便。而倘無不足之意否。時俊曰。支勅等節。幸免生頉。而上副勅人品。大體平順。且以接待之優厚。問安之絡續。尤爲感謝云矣。少頃。詔勅將至。予出次。勅使至近恩門入幕次。予就袛迎位。勅書詔書龍亭至。祗迎訖。乘轎由敦義門。入敦化門。至仁政門外。降轎乘輿入殿庭。降輿入小次。
정조 8년 · 강
詣仁政殿。行宣詔儀。
정조 8년 · 목
詔勅至。予出小次祗迎訖。還入小次。勅使捧勅書。及詔書各置于案。予出小次。行四拜禮。司香二人三上香。予由西堦入。詣受勅位北向立。勅使稱有制。予跪。勅使捧勅書西向授。予受之覽訖。授近侍。還置于案。予出殿堦上東向立。捧勅官宣勅官展勅官詣勅案前。勅使捧勅書授捧勅官。由正門出就宣讀位。捧勅官以勅書授宣勅官。宣勅官以授展勅官對展。宣勅官宣讀。曰皇帝勅諭朝鮮國王姓諱。覽王奏。以年過三十。尙無冢嗣。前歲生子某。年三歲。請將預建儲位。以慰一國之望。情詞懇至。朕念王宗祧遠紹。國本攸關。特沛恩綸。允玆陳請。專遣大臣。齎捧誥命。封姓某爲朝鮮國王世子。竝賜彩幣等物。惟王曁世子。維藩維垣。益衍本支之慶。如帶如礪。永綿宗社之休。欽哉毋替。朕命特諭。乾隆四十九年十月初二日。賜王世子禮物織金紵絲竝綾紬紗羅各四表裡。宣讀訖。勅使捧詔書及賜物。各置于案。予四拜興。司香二人三上香。予由西階入。詣受詔位北向立。勅使稱有制。予跪。勅使捧詔書西向授。予受之覽訖。授近侍。還置于案。予出殿堦上東向立。捧詔官宣詔官展詔官詣詔案前。勅使捧詔書授捧詔官。由正門出就宣讀位。捧詔官以詔書授宣詔官。宣詔官以授展詔官對展。宣詔官宣讀。曰奉天承運皇帝制曰。朕惟帝王綏遠。聿昭繼體之恩。哲嗣承家。宜懋肇封之典。眷屛藩而期纘緖。業重箕喪。崇位號以畀寵光。輝生綸綍。嘉休克荷。世澤宜綿。爾姓某。乃朝鮮國王姓諱之嗣子。賊性沖和。秉質聰慧。動容習語。夙生文物之邦。繞膝娛顏。日稟庭闈之訓。美質可承夫前烈。榮貤宜被於遐方。爰兪陳請之處。特賁彝章之渥。玆封爾爲朝鮮國王世子。於戲。承親而思肯構。深深孝友之誠。報國而秉小心。務勵忠勤之節。丕承誥命。永守宗祧。欽哉宣讀訖。捧勅詔還入置案。予降復位。樂作四拜興。宗親 武百官同。由西堦就幄次。勅書詔書賜物。盛龍亭入內。
정조 8년 · 목
勅使入就殿內西向立。予入就殿內東向立。命傳語曰。請行再拜禮。勅使曰不敢當。予曰。禮也。不敢從命。勅使又辭。予曰。賓主初見。禮不可闕。況僉大人奉皇命來臨。敢不如儀。勅使又辭曰。願行揖禮。予曰。大人有命。不敢不從。當行揖禮。而拜無交拜之禮。揖亦不可交揖。主人先揖。大人答揖。而一時竝揖於兩大人。亦涉欠敬。當各揖矣。勅使曰。先揖則不敢當矣。予曰。欽差體重。主人當先揖。勅使曰。屢敎至此。何敢違越。仍行揖禮畢。予曰。時原任大臣入參。予曰。皇上氣候若何。勅使曰。平安矣。請就椅。予陞座。勅使就椅訖。予曰。諸王具勒安否何如。勅使曰。皆平安矣。予曰。僉大人冒寒驅馳。勞苦必多。氣力何如。勅使曰。在路無事。接待且盛。還用不安。予曰。皇上大德。受天之祐。寶算將躋八旬。光御又滿五紀。實是史牒罕有之慶。萬邦臣庶。孰不感戴。而至於小邦。視同內眼。偏被厚渥。區區忭賀之忱。實倍於他矣。勅使曰。普天之下。固皆欣慶。而今承國王同慶之敎。俺等不勝感謝矣。予曰。小邦之所被皇恩。與天無極。每有控告。輒蒙準施。今玆儲嗣册封之請。不循常例。特旨允許。恩敎鄭重。榮寵曠絕。又此格外賞典。亦及於儲嗣。海外偏邦。何以得此。況遠勞使命。卽頒誥命。一國上下。歡欣感祝。惟有北望攢手而已。勅使曰。此是皇上特恩。不必致謝於俺等。俺等當以此意歸奏於皇上矣。予曰。感激之極。自不得不致謝於欽差大人矣。勅使曰。俺等不過奉皇命而來。卽臣職耳。何敢受此謝語也。予曰。歲首千叟之宴。實是莫大之盛擧。而特推異渥。先期降諭。至使小邦賤价。亦參法宴之末。事曠千古。恩出常格。尤不勝區區感激之忱。勅使曰。此亦皇上一視無間之別恩也。感謝之意。安得不然。予曰。世子之郊迎受誥。在禮卽然。而僉大人曲加體諒。以其迎候拜跪之節。非沖年所可行。特許停免。此莫非僉大人仰體皇上德義。隨事軫念之致。尤萬萬感幸矣。勅使曰。王世子方在沖齡。必難於拜起之節。故俺等體皇上意。旣請停免。此何足爲謝。予曰。僉大人之光臨海外。專爲小邦册禮之事。凡於接待之道。尤當竭力。而小邦事力不逮。沿路凡百。必不成樣。極爲愧歎矣。勅使曰。接待之節。極盡款曲。沿路凡事。亦有遠接使監司之善待。今又設彩結棚。尤爲感荷矣。予曰。僉大人仰體皇上字小之德。俯念小邦凋弊之狀。宴享軍威等應行之事。竝許蠲免。至於茶啖薄禮。亦令除減。厚意雖切感謝。供待太涉疏略。在主人之道。心甚不安矣。勅使曰。軍威等節目。自古除之。宴享接待。何以加此。至於轎帳之造給。近臣之連問。尤極感佩矣。予曰。天氣政寒。日勢已暮。數器茶果。略已備待矣。請行茶禮。勅使曰。謹聞命矣。仍行茶禮。歌者舞童。陞階樂作。司饔提調捧茶鍾進于予前。提擧二人捧茶鍾進于勅使前。予執鍾擧示。勅使亦擧示。予曰。此是蔘茶。日寒如此。盡飮何如。勅使曰。尤爲感謝矣。予曰。通官以下。賜茶何如。勅使曰。亦已醉飽。何必更賜也。予曰。旣有皇旨。不得如例備宴。而主人之心。終覺悵然矣。膳羞雖甚不腆。必欲親設一席。卽此殿宇。許開小宴。以伸區區之情悃也。勅使曰。此已過矣。何用更設。日晏且寒。速歸館所則幸矣。予又請之。勅使曰。謹當遵命矣。仍命召通官四人。賜茶於楹外。予曰。爾等無事出來耶。通官等對曰。好來矣。仍命行宴禮。司饔院設大卓於殿內。又設阿架床酒亭。提調二員分立于酒亭東西。提擧四員各對擧饌案。進于勅使前。提調跪進饌案于予前。予執盞。勅使亦執盞。仍相揖訖。樂作。予曰。僉大人今日之行。在小邦榮感極矣。物雖菲薄。意則懇摯。惟願僉大人勿以不腆而却之。盡其醉飽。以慰此必。勅使擧盃以示曰。飮盡若此矣。進第三爵訖。予曰。通官以下。饋酒何如。勅使曰。何煩更饋。此亦足矣。予曰。然則送饋館所。使之安意食之好矣。予曰。一酬一酢。賓主之禮。而顧此酒戶不寬。未能多酌。僉大人幸賜恕諒。更進數爵。以畢今日之歡。勅使曰。俺等亦乏酒量。而當隨量盡飮矣。連進第七爵。樂作。退小膳進大膳。行完盃禮訖。予曰。請撤床。勅使曰。爵數已多。旣醉而飽。又恐玉體自朝勞動。故固欲先請而不敢矣。今承所敎。罷歸休息是望也。予曰。僉大人跋涉之餘。不得移時挽留。明日館所。可得更奉。願僉大人過夜平安。勅使曰。醉飽以歸。感謝已多。明日俯臨。可期穩拜矣。仍行揖禮。勅使起座。予亦起座曰。將送至門外矣。勅使曰。不敢當。予曰。盛意雖如此。儀節不可草率矣。勅使曰。終日勞動之餘。不必遠臨。惟願卽爲還內。予曰。主人之禮。不可廢也。遂至階上行揖禮。至仁政門外乘輿。勅使亦乘轎子以出。予命假注書洪義浩問安於敦化門內。回奏曰。又遣近侍。感激不已云矣。又命承旨洪仁浩詣館所問安。仍由貳極門還內。
정조 8년 · 강
行陳賀于仁政殿。
정조 8년 · 목
權停例也。○頒敎文曰。定丕號於春闈。慶叶豫建。賁華誥於藩服。寵紆臨宣。爰表同歡。庸渙播告。念邦家啓熙洽之運。而元良膺長發之休。岐發端凝。儼然德器之天挺。聰明仁孝。允矣知思之日開。嘉樹徵繫馬之祥。皇天篤佑。彌月符流虹之節。陟降垂庥。玆値 聖祖御極之年。迺擧貳邸册封之禮。景運重屆。叶邦慶於寶祚洪圖。縟儀順成。占天休於祥雲瑞日。俯循群請。名號旣建於本朝。仰祈疏恩。情悃猥陳於大國。幸荷諒察之渥。特賜允許之音。不日準施。無煩禮部之議。先期豫報。復馳馹騎之傳。副日夕顒企之心。歡均朝野。奠鼎器鞏固之勢。慶溢宗祊。迫當使華之遄臨。更侈賞齎之殊異。文房四友。旣勉學業之進修。詔旨十行。更祈壽祿之長遠。兼寶誥之輝映。光生啓函。竝錦綵之便蕃。恩沾在笥。大庭受賀。肆擧呼嵩之儀。匝域宣綸。庸推沛澤之典。雜犯死罪以下竝宥。於戲。重輝重潤。益致鴻祚之靈長。竝育竝生。佇見庬澤之普洽。肆敷心腹而誕告。思與品物而同熙。故玆敎示。想宜知悉。大提學吳載純製。
정조 8년 · 강
召見內閣提學金鍾秀承旨宋載經于誠正閣。
정조 8년 · 목
予曰。終日勞動。有難酬酢。而今夜召卿等。欲一番洞諭。卿之向來上疏。極甚無義。卿以庚子懲討自以爲擔當。則沈樂洙之心術言議。謂之氷炭無越云者。得無背馳之嫌乎。予則以爲以此事雖逢臺啓。亦無所惜也。況李魯春事出。而卿疏踵至。無一言半辭及於此。此果何事耶。自夏賊事出後。義理愈晦。倫彝將絕。國不得爲國。人不得爲人。向於宮筵入侍。有所酬酢。卿亦指燭而言。想在記注。予以講義理扶倫彝之事。付之卿等。今則一切相反。此何故也。尹得孚果使賢也。是夏賊之所汲引者。則渠焉敢生心營護乎。今此世道之變。一至於此。此非卿等之罪乎。最可絕痛者。封册前一日。夏賊出。迎勅前數日。魯春又出。人心世道。至此之極。到今予欲無言。而予於試講時。熟知魯春之爲人。全沒知覺。劻勷虛謊。不知東西。則今此所辦。豈渠自主張之事乎。必有指嗾之人。予不欲索言矣。予自春邸知卿。于今二十有餘年。自謂際遇出常。爲卿全保之策。可謂靡不用極。而今則雖爲卿地。亦無奈何矣。都承旨則久在湖中。罕見其面。頃適上來。故晉秩摺用。仍置銓曹者。蓋爲非流俗樣子也。夫何卿等居銓之後。朝象波蕩。義理及晦。如兪岳柱輩。種種闖出。沈煥之疏又出。此雖云非卿等所知。大抵卿等入來後此輩敢生跳踉。此豈非卿等所使乎。都承旨則有生行死歸之慮。卿等則予若不一番提諭。亦非終始曲保之意。故予雖疲於酬應。有此申及。從今以後。予雖欲曲保。亦何益哉。鍾秀曰。夏材雖謂之狂易。狂易之人。豈有辱父之理乎。李魯春則可謂逐鹿不見泰山。尹得孚則似不可諉以夏賊之同情。而臣所經營。蓋欲爲光南事而未果也。予曰。夜深欲就寢。卿等退去。
정조 8년 · 강
命鶴林君焴。廣陵君烻。中官金錫福等。百官加親授。
정조 8년 · 목
敎曰。鶴林君焴。廣陵君烻。百官加親授。大殿中官金錫福。金允謙。百官加親授。東宮中官崔鳳佐。文鳳億。竝百官加親授。
정조 8년 · 목
因吏曹啓稟。有是命。
정조 8년 · 목
敎曰。百官加下批政事。當日爲之。○以李命植爲吏曹判書。吳大益爲大司諫。洪樂淵爲持平。安策爲副校理。李延伋爲修撰。金鍾秀爲工曹判書。伴送使金魯鎭單付。
정조 8년 · 강
迎接都監以狀啓晩時委折査問啓。
정조 8년 · 목
該都監啓言。狀啓晩時出給委折。依下敎發關査問於京畿監司金思穆處。則以爲承旨狀啓。復路時已封裹。遠接使狀啓。勅行午時到高陽。而使任譯驛往復之際。自致遲延。以至酉時封裹。自犯稽滯之罪。惶懍無地自容云矣。
정조 8년 · 강
命拿處及記過人蕩滌。拘留人分揀。犯夜人放送。
정조 8년 · 목
敎曰。封典禮成。拿處及記過人。一竝蕩滌。又敎曰。大禮順成。各軍門今番拘留人。處分次待令人。竝分揀。○巡廳以犯夜人武藝出身異在豐。執捉移送禁府啓。敎以。差備待令之致。卽爲分揀放送。
정조 8년 · 목
政院以領府事金尙喆。領敦寧鄭存謙領議政徐命善。左議政洪樂性。判府事李福源金熤走伏金吾啓。敎以。今日朝廷。存乎亡乎。主辱臣死。雖難責之於今日朝廷。窮天極地。亘古通今。有天地有君臣以來。所未有之夏賊出。而倫彝絕矣。網常斁矣。予雖以世豈有二夏賊爲敎。大小廷臣。孰果挺身沬血。窮探極覈乎。年前相老孝任之凶言。自參鞫諸臣。下至衛士。猶能手以磔之。況夏賊十倍於老任。而朝廷之所以處之者。反又十倍不及何也。大抵夏賊之凶書凶言。究其本。專由乙丙凶賊。自是厥後。予心必欲大奮勵大懲創。以扶旣絕之倫彝。以樹旣斁之綱常。此非一朝一夕之所可遽辦。惟其急務。莫先於先明明義錄大義理。是以秋冬以來。用人也注措也。一切以擔當義理之人。處之廊廟銓衡之任。所望者闡明明義錄義理。使朝廷之元氣完固。然後始可言懲討之政故耳。上之所以期勉。不但若此。下之所以對揚。亦當如是。予嘗拭目而待之。所謂擔當義理之人。與義理一反之。許謨之地。雖欲保合。勢不相敵。可謂末如之何。轉輾至于近日。朝著爻象。角勝國是。打成一片。此之不已。流弊將見明義錄大義。攻之者爲國邊。扶之者爲賊邊。天下寧有是耶。此特指爻象也。今日朝廷。若有君網臣分。縱使明義錄義理。不能實心闡明。如李魯春之沒知沒覺。奊詬不省事者。猶且翻轉化身。投疏乞活。稱之以自明。渠疏中所謂臺臣。雖不斥言姓名。遣辭下語。足可領會。當初律名之襯當與否姑捨是。此人卽夏賊居銓時。首發通擬之人也。大抵所謂臺臣。謂之夏賊之同情。則容或過也。今日廷臣。若有一半分明目張膽。嚴討此賊之心。則孰敢回戀宿處。營護此人。欲售立幟之計乎。顧今俗習。無論大事小事。惟占上意之如何。渠輩跳踉。必有覬覦於近日注措而然。一魯春顧何足深誅。所可痛者。欲明討夏賊之義理。而非但義理之不明。便歸此賊之一套。竝與一部明義而無地可讀。惟予闡明義理之本意。事與心違。徒做一場聞商量而已。此而任他。勢將國不得爲國。人不得爲人。吁亦痛矣。都憲一箚。卿等毋曰猶賢乎已。箚中旣設說夏賊二字。是豈若是宛轉說去處乎。且況除拜幾日。安往而不爲。始於昨日。忽地書呈。俄因卿等轎前入侍。有所云云。卿等旣居承弼之地。闡明義理之責。不於卿等。而將誰之咎耶。自卿等一事二事。不欲留心擔着。所謂君讎國賊。視若尋常。了無驚遑憤痛底意。卿等之待予。何其太薄也。然卿等不必胥命。此意史官傳諭于時原任大臣。時任大臣。仍傳命召。
정조 8년 · 강
召見承旨閣臣于重熙堂。右承旨趙興鎭。左副承旨李祖承。檢校直閣鄭東浚。
정조 8년 · 목
予曰。原任提學李判府事。以內閣仕進之意。使之傳諭。大提學吳載純副司直洪良浩。使之待令於廚院。副勅詩文。已如來到。卽爲持入。注書持入。予親開封緘。其詩曰箕疇衍化夙敦仁。秉恪尤聞布政新。入境山川覘獻秀。行程信宿坐如春。篤循禮義風存古。廣敎詩書學尙醇。此日自天申錫重。綿綿奕葉慶長臻。又曰匝月星軺載路皇。開筵每令醉瓊觴。邦華起鳳謄文蔚。國瑞徵獜衍緖長。重列珍羞隆勅使。精摹寶篆表宸章。歸送回首瞻松岳。何幸東都得禮王。予覽訖。曰上勅雖無贈詩。副勅旣有詩。則不可無答。上勅一體次韻給之甚好。且肅廟有倭人贈章。權愈代撰之例。此足爲旁照之資。仍命李福源代撰副勅和章。洪良浩代撰上勅贈章。副勅和章曰。率普咸歸帝德仁。吾東今歲寵逾新。恩光耀册深似海。和氣隨車暖欲春。人自日邊御鳳詔。化行天下仰鴻醇。拜瞻北斗遙呈賀。萬世繩繩慶祿臻。登瀛學士侍瑤皇。下土榮臨醉薄觴。視草南宮華聞久。乘槎東海德音長。可堪惜別餘三宿。爲謝多情惠二章。沖子亦蒙嘉貺及。知公官是敎諸王。上勅贈章曰。藩服偏蒙字小仁。煌煌寶册寵榮新。華封久戴中天日。薄海均㴠壽域春。珍齎擎來同挾纊。溫綸頒處若含醇。環東更獻無彊祝。百院初傳吉慶臻。五紀昇平仰聖皇。北辰遙獻萬年觴。使星不道三韓遠。賓日初隨一線長。薄禮多慙留玉節。菲忱粗效篆雲章。恩光海外傳無極。爭頌鴻猷冠百王。命前翊衛曺允亭。以紅紙書兩本。上勅則以筆墨硯畵帖贈之。副勅則筆硯墨與上勅同。以詩箋紙贈之。使閣臣鄭東浚賚傳。東浚往館所。傳御詩及回禮物後復命。予曰。見勅使乎。東浚曰。先傳御詩。後入房中。見其動靜。勅使覽畢。取回禮物。一一開視。欣然曰。此是中國所無之物。回還後當獻于吾皇上云矣。
정조 8년 · 강
時原任大臣聯疏請譴。賜批。領府事金尙喆。領敦寧鄭存謙。領議政徐命善。左議政洪樂性。判府事李福源。金熤。
정조 8년 · 목
聯疏略曰。夏賊實萬古凶逆也。臣等按獄則不能極覈徒黨。施法則不能快伸典刑。臣等之罪。益無所逃矣。今又李魯春伸救尹得孚之疏。托以自明。潛售立幟之計。其心所在。將欲何爲。若不嚴鉤窩窟。竊恐乘機逞凶之徒。又出幾魯春矣。世道之至此。變怪之至此。莫非臣等之罪。亟賜斥退。仍加嚴譴。批以。昨因胥命啓辭批旨。略及予本意。更何多誥。卿等安心勿辭。待明朝參班。仍命遣史官傳諭。
정조 8년 · 강
命時原任大臣勿待命。
정조 8년 · 목
政院以領議政徐命善左議政洪樂性更爲胥命。仍納命召啓。敎以。勿待命事。遣史官傳諭。仍傳命召。又以領府事金尙喆領敦寧鄭存謙判府事李福源金熤更爲胥命啓。敎以。勿待命事。遣史官傳諭。
정조 8년 · 강
命鶴林君焴百官加親授置之。
정조 8년 · 목
吏曹以焴資窮啓。敎以。然則置之。
정조 8년 · 강
迎接都監以館所茶禮大臣請行啓。
정조 8년 · 목
該都監啓言。大臣茶禮。請行於今日。而大臣方在待命中。何以爲之。敎以。安心進去之意。遣郞廳傳諭。又啓言。左議政承命詣館所。進呈御帖。請行茶禮。則勅使以爲。親臨茶禮。已極感幸。而又遣大臣。請行茶禮。眷念隆摯。不勝感激。而身憊難於行禮。依近例入送。則當從容受之云。故依其言。床排入送。
정조 8년 · 강
命勅使詣闕時。雜人嚴禁。紅馬木作門。訓局軍爲之。
정조 8년 · 목
因御營廳勅使詣闕時把守禁雜人草記。敎以。卿明日早朝。進去館所。嚴飭雜人。仍又檢飭各處屛門把防等事後。入來侍衛。以日前觀之。布帳稍低。地形稍高。如把子橋廣通橋等處。橋上足以俯瞰。而觀光人塡咽帳外。所見極爲駭然。明日各別嚴飭。俾無摘奸時現發之弊。禁營所管處。一體嚴飭。又因禁衛營草記。敎以。依御營廳單子判付。各別嚴飭把防。○敎曰。明日勅使入來時。紅馬木作門。以出番訓局軍二哨。把摠哨官率領爲之。行路禁雜人。俄有下敎於訓局者。三營依此知悉。擧行形止。卽爲草記。
정조 8년 · 강
命勅使明日宴禮。禮數從簡。
정조 8년 · 목
敎曰。今聞勅使以路憊之尙未調息。明日宴禮時。禮數欲爲從簡云。自第一爵至第五爵。而皆進味數。六爵七爵除之。過五爵後。行完杯禮事分付。若此則進大小膳節次。自可除之。只於大卓前預設事。一體分付。樂舞則一爵通用二爵樂舞。五爵竝用六爵七爵樂舞。亦令都監申明知委。各該衙門。
정조 8년 · 강
御仁政殿。接見勅使。
정조 8년 · 목
具翼善冠袞龍袍。乘輿出貳極門。入仁政門。降輿入幄次。少頃勅使將至。予出次降階東向立。與勅使揖讓陞階。勅使由東正門入。就殿內西向立。予由西正門入。就殿內東向立。命時原任大臣入參。予命傳語。請行再拜禮。勅使曰。不敢當矣。予曰。禮不可廢。今日則當行拜禮矣。勅使曰。不敢當。請如前相揖。予曰。然則當自此先揖也。勅使曰。請交揖。予曰。雖交揖而當各揖於兩勅矣。勅使曰。謹當如命矣。予命領左相傳語曰。昨因盛什。始知皇上有五代元孫誕育之慶。以無禮部之知委。故雖不敢行賀禮。而自不勝慶忭之至。玆遣大臣。爲致此意。大人還朝後。或可以此意導達於皇上耶。勅使曰。皇上果見五代元孫。此固天下同慶之事。而國內旣無陳賀之擧。禮部之不爲知委。似以此也。今承國王慶忭之敎。實爲感謝。俺等當歸告此意。昨日和什。亦當奉納於皇上矣。予曰。昨承瓊章。厚意難孤。雖不得不草草和送。而字畵不精。若以此上達。則不安甚矣。當改爲繕寫以送也。勅使曰。凡奏御文字。例以貼紙謄書以進。此亦不必以原本上達。何用改寫。勿慮爲望。予請就椅。勅使曰。聞命矣。予陞座。勅使就椅。予曰。夜來凡節。雖因承史問候。而屢日館宇。且値寒節。必多齟齬之歎。僉大人休息之餘氣力何如。勅使曰。溫堗宿食。身家安健。而反貽盛念。深切不安矣。予曰。日前館所。適値致齋之日。不得如禮設宴。今又有坐屈之嫌。深用歉歎。二大人則望外惠詩。禮當和送。而草草構成。心甚愧恧矣。上勅曰。旣承館所之枉臨。俺等豈敢廢回謝之禮也。副勅曰。拙作仰塵。至蒙御製之和送。感激無已。予曰。昨已承二大人惠什。禮不宜獨和於二大人。故亦依韻和呈於一大人矣。其果入覽否。至於二大人。詞翰高妙。實爲歆艷。非但詩章。兼付片札。尤係罕有之事。不勝感謝矣。上勅曰。俯送詩什。拜受知感。事宜先致謝意。而未及周旋。今承所敎。還頌不敏。至於世子宮奉獻則物甚不腆。而回禮優厚。感愧無地矣。副勅曰。中國之人送詩。必兼小札禮也。而昨蒙優覆。至以大邦文雅獎詡過當。殊切惶愧。俺等亦因此而得見東方文物之盛。不勝欽歎之至。予曰。僉大人體皇上眷恤之意。旣多除弊之事。二大人則又以皇子師傳出來。而贈遺至及於世子。是極感謝。菲薄回禮。何足稱也。上勅曰。今番上勅則以卿差遣。副勅則以師傳出來者。別是皇上之特恩至意。俺等此來。接待凡節。如是殷盛。可謂出尋常萬萬矣。俺等歸奏。可以有辭。是用感荷。仍行宴禮。進爵樂作如前儀。予請卒爵。勅使曰。當隨量盡飮矣。予曰。通官以下饋茶何如。勅使曰。俺等前無使役。置之爲望。予曰。然則送饋館所何如。勅使曰。若送館所則甚好矣。予曰。予則酒戶不寬。未能如禮酬酢。酒味雖薄。僉大人則卒爵幸甚。勅使曰。盛敎至此。敢不盡量。仍擧盃以示之。予曰。日寒如此。殿宇疏冷。撤床何如。勅使曰。俺等無似。而以其奉皇命也。故厚待至此。不任惶感。第寒日冷殿。久勞玉體。俺等亦不勝盃酌矣。速命撤床則幸矣。予曰。屢度請留。古例然也。而日前館所。旣請二日之留。今知行期之決難更退而後。以文具更請。有非誠實底道。故不欲更煩。望僉大人之垂諒也。勅使曰。日昨枉臨。旣承親挽。又有宰臣之請留。旣退數日之限。此已多矣。今不必更提也。只願速退矣。命撤床。行相揖禮。予曰。數日後當奉別於郊館。而別懷預覺悵然也。勅使曰。何必枉別於郊次也。勅使降自東階。予降自西階。行讓路禮。勅使曰。何勞臨門。請還次。予曰。禮不可廢。當至門外奉別矣。至仁政門外乘輿。勅使乘轎出敦化門。命假注書洪義浩問安。仍由貳極門還內。
정조 8년 · 강
命勅使及頭目求請許給防給。一一草記。
정조 8년 · 목
敎曰。勅使及頭目輩求請數爻許給形止。防給形止。此後一一草記事。分付迎接都監。
정조 8년 · 강
命皇筆盛龍亭與否。問于勅使爲之。
정조 8년 · 목
敎曰。皇筆貼册持去時。盛于龍亭與否。令都監問于勅使。卽爲草記。○迎接都監啓言。問于勅使。則以爲皇筆已爲奉安于齎來皇賞樻子持去計料。不必入盛龍亭云。何以爲之。敎以。然則依其言爲之。
정조 8년 · 강
命勅使下去時。排立大旗幟。
정조 8년 · 목
館伴徐有隣啓言。卽見平安監司鄭民始所報。則勅使上來時。以其有勅書。排立大旗幟。而下去時則無前例。何以爲之云矣。今番封勅。有異常例。依上來時例。排立大旗幟事。請分付三道及松都。從之。
정조 8년 · 강
命擊錚人除刑推捧供。
정조 8년 · 목
刑曹以擊錚人連値齋日。不得捧供啓。敎以。今日內。除刑推捧供。
정조 8년 · 강
命進御人蔘養胃湯。依前方一貼式。自今日煎入。榻敎也。
정조 8년 · 강
命別問安承旨。以道內守令曾經承旨人啓下。御帖伴送使齎去。
정조 8년 · 목
敎曰。義州平壤開城府別問安承旨。今番勿爲別差。以道內守令中曾經承旨人。自吏曹啓下。御帖則伴送使齎去。以爲從便傳給之地。
정조 8년 · 강
命勅行路程記及軍令書出與否草記。
정조 8년 · 목
敎曰。明日送勅時刻。尙未磨鍊。勅行路程記及軍令書出與否。卽令都監草記。○迎接都監啓言。勅使回程。軍令三吹。以辰初二刻書出矣。又啓言。路程記。初八日高陽止宿。二十日當到義州云矣。
정조 8년 · 강
命送勅時遮帳。預爲嚴飭。
정조 8년 · 목
敎曰。風寒如此。明日送勅時遮帳。萬一有不齊之患。排設房司鑰典設司官員。卽其地嚴棍。自政院預爲嚴飭。
정조 8년 · 목
具翼善冠袞龍袍。乘輿出貳極門。至進善門外。降輿乘轎。出敦化門。命承旨洪仁浩先詣館所問安。出崇禮門。至慕華館宴享臺。降轎入幄次。司饔都提調徐命善曰。今日宴禮爵數。何以爲之。予曰。以五爵爲之。仍命館伴戶判入侍。予曰。勅使已發乎。徐有隣等對曰。聞已發矣。而家丁以其卜馱之落後。姑未盡發矣。予命宣傳官朴基豊馳入南別宮。落後家丁及卜馱。一一出送後復命。予曰。禁喧郞廳問名以入。軍士房承旨同爲出去禁雜人。少頃勅使至。予出次至階上。予曰。勅使拜席。不爲待令。長興庫當該郞廳記過。仍與勅使偕入幄次。請行拜禮。勅使曰。俺等禮當拜辭。不然則只行揖禮好矣。予曰。今日則必行拜禮。勅使曰。當如敎。仍行再拜禮。予陞座。勅使就椅。予命傳語曰。日寒館宇必多齟齬。雖有宰臣中使之連日問候。而猶未詳焉。未知何以經過否。勅使曰。館所不至疏冷。故身家安健。昨以雪寒爲慮。今幸日氣之晴明矣。予曰。予雖連飭於館伴諸臣。接待凡節。必不成樣。今朝送別。愧悵交至。勅使曰。俺等此來。得蒙顏色之假借。無異曾拜。有司之臣。亦善奉行。館宇宴享。俱極穩便。實荷盛念。深切不安矣。予命領府事金尙喆。領議政徐命善傳語。仍傳面贐物種。曰此雖不腆。聊表情悃。望須領受也。勅使曰。受之不安。却則不恭。謹當奉受。多荷國王之恩德。請以揖禮謝之。予曰。何必行揖禮也。勅使曰。然則請擧手以謝。兩勅仍擧手。予謂通官等曰。今當送去。可悵也。通官等對曰。小人亦不勝悵然矣。仍命給面贐單子。予謂勅使曰。僉大人名帖。禮當還送。而要作別後替面之資。姑此留置矣。仍請行宴禮。如前儀。勅使曰。承此名帖替留之敎。不勝感激。而面贐之物。至及於通官輩。此是爲看俺等顏面故也。尤極感謝矣。予曰。今番則無以表情。行此無前規面贐之擧。僉大人亦諒此意。歸勿煩說也。勅使曰。贐物至及於家丁。事當召入渠輩。使之謝恩。而亦有所不敢當。詣前站。俾渠輩望闕謝恩矣。且無例之恩眷。至於此極。俺等亦安敢煩諸耳目也。予曰。兩次宴禮。俱未從容。今方遠別。心甚悵然。宴享薄饌。雖無下箸之物。領情加餐則幸也。勅使曰。臨玆郊館。設此盛宴。俺等敢不醉飽以歸。予曰。今日乃餞席也。盡飮至醉爲望。勅使曰。俺等亦極缺然。故盡酌而飮。不醉無歸矣。予曰。通官以下賜酒何如。勅使曰。前無使喚。停免好矣。予曰。然則通官等當於罷宴後賜酒。惟願僉大人之盡酌。勅使又擧盃以示。予曰。此末酌。別懷不禁黯然矣。勅使曰。今當告歸。當盡酌完盃。而軍威等節。亦貽民弊。停免爲望。予曰。軍威之除減。已極感謝。今何可更爲停免也。有奉議事。暫入小次何如。勅使曰。當如敎矣。予入小次。又命尙喆等往傳密贈單子。而百兩銀子則是爲前例。百兩銀子則以東宮密贈之意言及。且以皇旨至嚴。勿煩聽聞之意申托也。尙喆等回奏曰。勅使以爲國王恩德。感激萬萬云。而副勅則頗有不足之色矣。仍命通官等進前。傳給密贈單子。通官等曰。多荷恩德。感謝無地矣。其中朴寶樹叩頭感泣而出。予出次。勅使亦出。請相揖禮。予曰。臨別悵然。請先揖。勅使曰。今日辭退。客當先揖。仍行交揖禮訖。予曰。國力凋殘。凡於接供之節。太不稱情。今當送別。愧悵交至。勅使曰。接待款洽。無過於此。承此所敎。極用不安。悵缺之情。何間彼此也。予至西階上東向立。勅使在東階上西向立。仍命書冬至使處有旨。傳給于通官朴寶樹。使之轉傳。兩勅開示訖。上勅曰。入栅後若有可聞之事。當錄送於節使便矣。勅使仍降階。予曰。當此寒節。勞憊必多。望僉大人之乘轎以去也。勅使曰。當遵命矣。仍乘轎離發。予還入小次。謂命善曰。無事送勅。誠多幸矣。命善曰。誠萬幸矣。仍乘輦入崇禮門。由敦化門至仁政門外。降輦乘輿入貳極門。還內。
정조 8년 · 강
遞承旨宋載經。以金尙集代之。
정조 8년 · 강
召見時原任大臣以下于誠正閣。領府事金尙喆。領敦寧鄭存謙。領議政徐命善。左議政洪樂性。判府事李福源金熤。知事具善復。吏曹判書李命植。司直金華鎭韓光會。判敦寧金鍾正。司直鄭尙淳。戶曹判書鄭一祥。副司直徐有隣徐有寧。判尹金履素。副司直鄭好仁。右參贊徐有慶。知敦寧徐浩修。兵曹判書李在簡。副司直尹塾趙時俊吳載純。禮曹判書鄭昌順。司直洪良浩。副司直李聖圭。申益彬。左尹尹蓍東。同敦寧金用謙。副司直閔鍾顯李敬懋。副護軍柳鎭恒。吏曹參判李敬養。兵曹參判金文淳。副司直李邦一。副護軍金相玉申大顯。副司直徐有大。副護軍李得濟申大謙。副司直洪秀輔。副護軍李東曄李漢泰。副司直尹坊。右尹李秉鼎。副司直蔡弘履。副護軍李鼎炳吳載熙李達秀元厚鎭。副司直柳義養。禮曹參判李致中。刑曹參判李文源。副司直金頤柱南玄老李獻慶李得臣。戶曹參判尹承烈。副司直沈有鎭李鎭恒。工曹參判鄭宗淳。大司成申大升。副司直徐有防朴祐源。都承旨金尙集。左承旨李在學。右承旨趙興鎭。左副承旨李祖承。右副承旨洪仁浩。同副承旨李競淵。執義李東郁。掌令金光岳李壽咸。獻納李師濂。校理李錫夏。修撰李延伋。副修撰尹序東。
정조 8년 · 강
時原任大臣請夏賊依适雲加律例施行。賜批。領府事金尙喆。領敦寧鄭存謙。領議政徐命善。左議政洪樂性。判府事李福源金熤。
정조 8년 · 목
尙喆等啓言。噫嘻。痛矣。夏賊之出。今已半年。而臣等尙不能刎心剸腹。少效臣死之義。依舊冠冕。尋常視息。甚矣臣等之冥且頑也。亂臣賊子。亦云多矣。而至若此賊。求諸三千之辟。無一髣髴。惟書經中劓殄滅之無遺育一句語。差可擬議。遠而适璉。近而麟夢顯雲。又有國朝已行之律。則擧而施之在法當然。而其妻若子。沒入而止。其父則官爵自如。其侄則收司不及。有賊如此。用法如此。古今天下。寧有是耶。彼适雲加一等之律。未足以伸王法立人紀。然臣等憤痛。猶可少洩。夏賊之父陽澤。夬施追奪之律。兄弟妻妾子侄。倂依适璉麟夢顯雲諸賊例。施行焉。批以。金陽澤追奪事。爲先依施。适麟佐弼顯弼夢致雲律文。令該府詳考草記後施行。
정조 8년 · 강
命大提學待明朝牌招。通方外。
정조 8년 · 강
命抄啓文臣親試。明日便殿爲之。
정조 8년 · 목
敎曰。抄啓文臣親試。明日爲之。試官以九月朔試官仍。○政院以親試何處爲之啓。敎以。以便殿爲之。
정조 8년 · 강
命李魯春島配。沈頥之遠配。
정조 8년 · 목
敎曰。日昨轎前入侍。俄者諸臣登筵。業已洞諭。何必更煩。而李魯春卽不過奊詬沒知覺人也。其所慫慂。必有其人。非不欲卽地盤覈。攄破奸竇。一以明義理。一以嚴隄防矣。更思之。渠雖受人指使。爲鬼爲蜮。然外面觀之。亦一乞活之說。取服之後。當擬何律。且此輩雖極無狀。自取殄滅。而無多搢紳。又起風痕。餘波所及。將不知幾人墊溺。是豈予化龍蛇之苦心哉。況非一魯春所辦。則於渠何足深誅。先從已發之跡。姑施惟輕之典。使慫慂者知所畏。跳踉者知所戢。已自轎前入侍。有下敎於大臣者。拿處之擧。蓋待一番洞諭後處分。魯春姑先絕島定配。至於沈頥之晩後一箚。足見其欲巧反拙。左右窺覘之狀。多少較計之態。令人誠有不忍正視者。然雖出勉强。旣云塞責。與魯春同律。亦涉混勘之歸。頥之遠配。
정조 8년 · 강
御誠正閣。行抄啓文臣親試。試官徐有防朴祐源金宇鎭。
정조 8년 · 목
試官率抄啓文臣等行禮訖。以擬宋群臣賀北使至府問誰是無地起樓臺相公爲表題。予曰。日寒如此。出做傳命廳。承旨洪仁浩等曰。魯春之罪犯至重。酌處之命。實難奉承矣。予曰。不必多煩矣。
정조 8년 · 강
來正月初一日社稷祈穀祭。省牲省器。命躬行。
정조 8년 · 목
因禮曹啓稟。敎以。謹當躬行矣。
정조 8년 · 목
敎曰。都承旨持此御題。與大提學偕往泮宮。試取以來。○以擬宋群臣賀北使至府問誰是無地起樓臺相公爲表題。
정조 8년 · 강
行抄啓文臣及柑製科次于誠正閣。
정조 8년 · 목
予親考抄啓文臣試券訖。坼榜。二下金啓洛。三中姜世倫李晴李崑秀尹行任成種仁李翼晋沈晋賢徐瀅修李顯道申馥金熙朝。○敎曰。柑製居首進士洪樂貞。直赴殿試。之次生員呂駿永。幼學沈鎜。竝直赴會試。之次進士宋鈺。生員崔炤洪大應。各給二分。之次進士洪樂安尹昹。幼學李東輔洪寅泳李寬植。進士閔鍾吉。紙筆墨施賞。考例捧傳旨。又敎曰。入格儒生。明日待令。
정조 8년 · 강
遞承旨李在學趙興鎭李祖承李競淵。以朴祐源徐有成金履正爲承旨。
정조 8년 · 목
敎曰。院直苟艱。奉命承旨。呈病承旨許遞。右承旨聞有親病。同副承旨聞有實病。竝許遞。前望單子入之。
정조 8년 · 강
領議政徐命善箚陳病狀乞遞。賜批。
정조 8년 · 목
箚略曰。臣本稟賦虛脆。疾恙侵尋。而特其不病者眼力耳。未嘗以阿睹爲患。忽於去月。瞳子之轉眄不便。睫郭之開闔愈艱。近日簿牒。俱係緊急。傍人傳誦。每欠詳核。及夫昨日公退。一倍添劇。目下實狀。豈敢假餙。情固當遞。病又難强。亟遞臣議政之職。俾得醫治。批以。所愼阿睹。想因積瘁之致。見今天氣甚寒。將攝易致失宜。卿須安心勿辭。益加善攝。俟少間卽起視事。仍命遣史官傳諭。遣御醫看病。
정조 8년 · 강
許施湖南軍作米上納停寢之請。
정조 8년 · 목
備邊司啓言。全羅監司趙時偉狀本。以爲濟州劃送元巡賑穀。厥數不些。至於別巡二千石。姑勿入送。而備局軍作米上納。特賜停寢云矣。軍作米事。非不知沿民受弊。而其所爲弊。似不大段。依前關上納之意。請分付。敎以。軍作米轉輸。在常年係是疊役。況今番本道。有羅里舖運穀事。豈可重勞此役。雖以京廳言之。旣有嶺南儲留米五千石條。至於本道軍作米二千石上送。已之無妨。依狀請施行事分付。
정조 8년 · 강
命夏賊妻及弟處絞。侄斗恭處斷。更考草記。斗恒爲奴。子女待年滿用法。
정조 8년 · 목
義禁府以夏賊妻與弟侄處絞擧行啓。敎以。當依适麟夢顯雲等五賊律施行。而妻之處絞。已例分明。卽當依此施行。至於侄則四賊無可倣之例。适賊之侄。但云令軍門處斷。所斷之律。更爲詳考草記。其中斗恒旣以出繼免坐。今用适賊應坐。視他賊加一等勘斷。以此旁照。則斗恒以應坐例爲奴。比免坐爲加一等。斗恒則爲奴。又以夏賊子女等處絞。漏於前草記。惶恐待罪啓。敎以。旣考可據之例。待年滿用法次。分付道臣。爲先拘囚後狀聞。又啓言。逆适弟侄處斷之律。取考謄錄。則曰本律加一等。卽是絞斬。又曰軍門處斷。是軍門之事。不載於本府謄錄中矣。敎以。一律處決。不宜草草勘斷。更考可據文跡草記。
정조 8년 · 강
戶曹以勅使通官禮單贈贐求請物種別單啓。
정조 8년 · 목
別單。中路問安使齎去禮單。正使副使。各紅綿紬綠綿紬藍綿紬白綿紬白苧布各五疋。白木綿十疋。豹皮一令。鹿皮一張。靑黍皮五張。霜花紙十卷。白綿紙三十卷。彩花席三張。黃毛筆十五枝。油煤墨十五笏。浮椒二斗。樻枝三一百匣。螺鈿烟竹三介。例贈。正使副使。各小匣枝三一千匣。浮椒三斗三尺帒一件。乾薑二斗二尺帒一件。雀舌十斗十尺帒一件。以上本曹。淸蜜一石。柏子一石。以上兩西。紫的廣多繪一條。藍廣多繪一條。靑鞘大銀粧刀一柄。玳瑁大銀粧刀一柄。以上尙方。問安書吏齎去。大通官大匣草三匣。銀長烟竹三介。以上本曹。別贈。正使副使。各銀酒盒一座。銀大鉢一座。銀中鉢一座。銀大貼一坐。以上銀色。長劍一柄。別造銀烟竹二介。靑黍皮三十張。水獺皮十張。油扇三十柄。大樻枝三五匣。白綿紙一百卷。都給禮單。正使銀子二百五十兩。白綿紬二同。白苧布三十疋。白木綿二同。豹皮五張。鹿皮四張。水獺皮十五張。靑黍皮八張。大紙二十五張。小紙五十張。順刀一柄。彩花席十張。銀粧刀五柄。被褥一部。靴襪一雙。鞍馬一匹。空馬一匹。副使銀子二百兩。雜物與正使同。一大通官二大通官三大通官。各銀子五十兩。白綿紬二十疋。白木綿一同。小紙四十卷。被褥一部。一次通官二次通官。各銀子三十兩。白綿紬三十疋。白木綿四十疋。小紙四十卷。被褥一部。頭目十九名。各銀子二十兩。白綿紬二十疋。白木綿一同。小紙六十卷。被褥一部。都求請。正使副使。各大匣草四十匣。藥蔘一斤。淸心元三十丸。九味淸三十丸。東醫寶鑑三秩四幅袱三件。陸油芚五番。髢髮一册。甘藿二十斤四幅袱一件。倭牛皮五張。螺鈿烟竹五十箇。別油扇三十五柄。色扇三十柄。牛黃一部。有紋月乃六部。靑黍皮三十張。黃筆五十柄。眞墨五同。大全鰒五貼四幅袱二件。大文魚五尾。中軋柹十五貼。倭菱花十軸。一大通官二大通官三大通官。各白綿紙八塊。大匣草五十匣。彩花席二十張。紫的鄕織一疋。藍鄕織一疋。紫的紬藍綿紬草綠綿紬白細木生細木白苧布生細布各二十疋。鄕長劍二柄。倭牛皮十張。藥蔘一斤。山獺皮八十令。東醫寶鑑二秩四幅袱二件。大鹿皮五張。淸心元五十丸。九味淸五十丸。牛黃一部。陸油芚十番。月乃六部。靑黍皮五十張。螺鈿烟竹一百箇。黃筆五十柄。眞墨五同。別油扇五十柄。色扇五十柄。白大口十尾。大文魚五尾。大全鰒五貼四幅袱二件。中全鰒五貼四幅袱一件。紅蛤二斗三尺帒一件。乾薑一斗二尺帒一件。倭菱花十軸。貂皮一百令。軋柹十五貼。甘藿二十斤四幅袱一件。一次通官二次通官。白綿紙七塊。山獺皮五十令。紫紬藍紬草綠紬白苧布白細布生細布白細木各十疋。倭牛皮三張。月乃三部。乾柹五貼。大全鰒二貼四幅袱一件。鹿皮二張。倭菱花六軸。大文魚五尾。靑黍皮二十張。僧頭扇二十柄。漆色扇三十柄。紅蛤三斗三尺帒一件。螺鈿烟竹三十箇。陸油芚四番。大匣草四十匣。東醫寶鑑一秩四幅袱一件。彩花席十張。浮椒一斗二尺帒一件。乾薑一斗二尺帒一件。淸心元三十丸。回還時問安使齎去禮單。正使副使。各紅紬綠紬藍紬白紬各五疋。白木綿十疋。白苧布五疋。豹皮鹿皮各一令。靑黍皮五張。霜花紙十卷。白綿紙三十卷。彩花席三張。黃毛筆十五枝。油煤墨十五笏。浮椒二斗。樻枝三一百匣。螺鈿烟竹三箇。
정조 9년 · 강
命抄啓文臣親試。便殿爲之。專經文臣殿講。涵仁亭爲之。
정조 9년 · 강
遞刑曹參判李秉模。知義禁洪良浩。同義禁李得臣鄭宇淳。
정조 9년 · 목
敎曰。詞訟劇地。不可等待其上來。刑曹參判李秉模許遞。今日政。以在京無故人差出。○又敎曰。時囚未捧供者甚多。知義禁洪良浩同義禁李得臣鄭宇淳許遞。今日政差出。明日朝參後。捧供。待判下。仍令議處。
정조 9년 · 강
命前同知李壽昌妻元氏加給歲饌。
정조 9년 · 목
因原春監司李時秀老人歲饌啓本。敎以。原州前同知李壽昌妻元氏年過百歲。依他道例。加給歲饌。形止狀聞事回諭。
정조 9년 · 강
有政。吏曹參議黃昇源進。兵曹判書李在簡進。
정조 9년 · 목
以李秉[東:I-PERSON]稷爲副修撰。李在協爲判義禁。申應周爲南兵使。鄭啓淳爲大司諫。柳河源宋益中爲掌令。朴長卨爲持平。沈興永李彥祐[祜:I-PERSON]爲正言。金頤柱爲刑曹參判。尹坊爲知義禁。李鎭恒趙時偉爲同義禁。
정조 9년 · 강
命訓鍊奉事池泰成。移送龍虎營。嚴棍取招。
정조 9년 · 목
刑曹啓言。昨年將鬼薦取才時。濟州居出身兪德純。使谷山閑良金龍甲。代射現捉。自兵曹。移送本曹。故嚴査委折。則行賂於訓鍊奉事池泰成。募得龍甲。代射之罪。俱已遲晩。當嚴杖窮覈。而旣是出身。臣曹無以施杖。移送禁府。請照法重勘。允之。敎以。慫慂遠方武士。至於干科。無非渠輩紹介之罪。未發覺之許多罪犯。雖不窮査。此事綻露無餘也。渠蟣風之類。何必移義禁府。訓鍊奉事池泰成。移送龍虎營。令兵判限直招。嚴棍取招後充軍。所謂濟州出身兪德純。雖極無狀。絕域之人。宜有一分參量。亦不必移義禁府。直自本曹照律。島中地方充軍。
정조 9년 · 강
御誠正閣。行抄啓文臣應制。仍行次對。
정조 9년 · 목
予曰。親試旣命兼行抄啓。試官率應制文臣。使卽入來。試官吳載純。徐有防。徐龍輔。應製文臣行禮。予曰。歲首賓對。諸備堂事。當一齊進參。而懸病者若是夥然。果何故也。領儀[議:I-POSITION]政徐命善曰。或有實病。而亦多無故懸頉者。此亦紀綱所係。故俄者不得不請牌矣。予曰。訓將兵判之不入來。未知有何可執之義耶。無故行公者。每多偃便如此。紀綱。誠末如之何矣。且以昨夜吏曹參議事言之。忽稱家在城外者。又何故耶。同副承旨李兢淵曰。此是院隸誤傳之致。予命吳載純書親試題。以乙巳雅樂譜爲序題訖。載純曰。應製文臣中。趙濟魯以親病。鄭萬始以本職撕捱。竝皆來待於闕外而不得入來云矣。予曰。鄭萬始事。豈不可怪乎。初無情勢之難進。而飭敎之下。如是逡巡。大關分義矣。命善曰。近來銓郞之厭避。已成俗套。一經淸顯之後。必欲圖免。誠可寒心矣。予曰。鄭萬始之爲人則固沖澹。今番去就。太沒着落矣。承旨趙鼎鎭曰。訓鍊大將承牌入來云矣。予命入侍。予曰。兵判則何不入來。近來此重臣。全無恪勤之意。徒事規避之習。予所以委毗拔擢者果何如。而不思報效。惟意占便耶。方有政命。使之卽爲入來。南兵使各別擇差。予曰。南兵使誰當爲之。命善曰。李漢泰地望資歷。可合差遣矣。予曰。予意亦然。李漢泰爲人。儘多可取矣。予命有司堂上進前。鄭一祥徐有隣趙時俊進伏。予曰。頃以勅需會減事。有所傳敎。而更思之。關西則有會外云。自可推移充給。京畿則自京廳會減。亦可以闊狹。而海西則無會外名色。又不關由於京廳。得無侵及民邑之慮乎。大抵今番勅行。旣由於無前邦慶。故果有提飭之擧。而外邑擧行。多有過濫處。且聞海西則參差不齊云。不可無一番定例。故已令戶判從長釐正。而定例出後。使民邑有益無怨。然後方可謂得體矣。向來關問諸道云矣。成册已爲上來乎。一祥曰。未及上來矣。予曰。京師件。已爲就緖否。一祥曰。姑未及釐正矣。予曰。頃聞遠接使言。箕伯以爲。會外不足處。欲以蠲徭錢備荒太充給云。予意則不然。此非朝家之所知。而當初設施。旣出爲民。八九年生殖。皆出於民。今爲支勅。監色之無面。取用民物。事涉無謂。以此筵敎。使箕伯知之。海西若無會外。則如何區處與否。詳問。有隣曰。當依下敎。詳報於兩道臣矣。予曰。向來具膺未能禘聽矣。物價定價一款。已爲完定否。一祥曰。姑未及完定。當待諸邑成册之來到。可以參互決定矣。予曰。借用一款。予意則不必防塞矣。一時借用之物。盡爲造寘。則守令必無措手之路矣。時俊曰。若不防塞。則各邑互相推移之際。似有生梗之慮矣。予曰。今番南陽下吏方席事。果如卿言而自邑中推移。則豈有此弊乎。命善曰。一切防塞。則反有生弊之慮。自邑中推移之物。許其推移好矣。時俊曰。恐有貽弊民間之慮。故諸道以此防塞矣。予曰。定例善爲之。則此後勅行。可以按而行之矣。彼人雖或以比前稍實爲言。出示定例。則自當無辭矣。命善曰。至今無定例。大是闕典。及此爲之。恐合事宜矣。予謂尹塾曰。何日到營乎。塾曰。十二月晦日到任矣。 御筆奉安於臣家矣。臣旣率眷赴任。則空舍奉安。事甚惶悚。何以爲之乎。予曰。入樻中送于本宮。塾曰。儀軌釐正之役。臣旣移任。此則使新提調監董何如。予曰。唯。予曰。申飭之下。兵判之尙不入來。安有如許紀綱。入直敎鍊官。自兵曹決棍五度後草記。卽不入來之委折。亦爲知入。記注官金健修奏曰。兵判陳疏到院矣。予曰。原疏還給。使之催促入來開政。予曰。鄭萬始終不入來云耶。鼎鎭曰。連爲催促而不爲入來矣。命善曰。平安兵使屢呈辭狀。必欲一遞云矣。予曰。有何可遞之端耶。命善曰。聞有親病。而向來遠接使。捉治兵禆。不無難安之心矣。予曰。刑判今適登筵。本事詳奏可也。刑曹判書趙時俊曰。臣以遠接使下去時。行至安州。欲爲入接於兵使處所運籌軒。則兵使以爲。大臣卽都體察使。監司例兼巡察使。故入處運籌軒。而若非都體巡察。則自古無入處之例云。故臣以重臣奉命。例兼體察使。無不可入處之意。屢度往復。終始固執。燈不得不推治其兵禆矣。江華留守嚴璹曰。大典通編中。多有釐正之處。待還下。更爲一番看詳矣。予曰。諸大臣亦當輪示。還下後。合釐正處。隨加釐正。仍卽輪示於諸大臣。禮曹判書鄭昌順曰。 永禧殿第二室屛風。有修改處。而爲此移安。事涉屑越。何以爲之。予曰。待酌獻禮時擧行。敎曰。耆社堂上趙暾入侍。予曰。久不相見矣。卿於幾年之後。今始登筵乎。暾曰。臣嘗以賓客入侍。今爲十六年矣。予曰。筋力何如。暾曰。筋力則不知甚衰。而以有脚病之故。起居之節。最難自力矣。予曰。有子幾人乎。暾曰。今有三子矣。予曰。有立朝之人否。暾曰。鎭完曾經主簿矣。
정조 9년 · 강
拿處吏曹佐郞鄭萬始。
정조 9년 · 목
敎曰。年少名官。處義不當若是。此路一開。孰肯出入銓地。況淸顯渠自兠攬。勞役反欲巧避。寧有如許事體。自有年前一銓郞事。壞棄格例。大關紀綱。一猶可怪。又豈任渠所爲。吏曹佐郞鄭萬始拿處。今日抄啓文臣親試。又復懸頉。尤極駭然。使之申飭應試。呈券後。捧傳旨。
정조 9년 · 강
命鄭萬始本職汰去。月串僉使除授。
정조 9년 · 목
敎曰。試事卽往役。況有先入場後拿處之命。則職名肅謝。非所可論。然猶逡巡。寧有如許紀綱。抄啓文臣鄭萬始。本職汰去。月串僉使除授。使之當日辭朝。拿處傳旨勿施。時任僉使遞付京職。
정조 9년 · 강
命畿內海西關北三南習操停止。
정조 9년 · 목
領議政徐命善啓言。畿內海西。纔經勅使。戎政雖重。民力宜顧。關北則向來北兵營習操。旣有特停之命。一道之內。南北不可異同。毋論水陸操合操各操。竝姑停止。至於三南。操鍊之不行。今已多年。當此稍稔之時。亦不可一向停免。請竝依例擧行。從之。敎以。三南習操亦停止。又啓言。今此停操之命。旣出軫念民弊之聖意。營將巡點。官門聚點。一體停止。而軍伍之闕額。軍器之破傷。則勿以停操放心。各別査實。隨卽塡補事。請申飭各道。從之。
정조 9년 · 강
命鬱陵島搜討。勿爲擧行。
정조 9년 · 목
領議政徐命善啓言。鬱陵島搜討。間一年擧行。自是定式。而嶺東諸邑。纔經大賑。昨年穡事。又未免歉。今春搜討。民弊不少。勿爲擧行事。請分付。從之。
정조 9년 · 강
命領府事金相福家。更遣御醫。不離看病。
정조 9년 · 강
命各該軍門給代。自京換貿支放。
정조 9년 · 목
領議政徐命善啓言。卽見賑恤廳所報。則以爲。身軍米布半減代。自廟堂分排區劃。而至於米條。待上納分送計料矣。湖南則定軍作米二千九百二十石零。上納一款。自本道狀聞還寢。其代趁卽區劃。以爲給代之地云矣。米條給代。係是不可已之事。而草石穀物。勿論京外。實無從他移劃之路。湖南船運。雖已還寢。自該廳依貢物外授例。分送於各其軍門。竝與船雜費受出。自京中換貿。以爲支放之資。則事甚便宜。以此請分付賑廳各該軍門。從之。
정조 9년 · 강
命兵曹資裝布。以訓局關西木補用。
정조 9년 · 목
領議政徐命善啓言。卽見兵曹所報。則以爲。今番各道軍布。折半蕩減之時。資裝布四十五同。亦入其中。而給代則不爲區劃。曹儲匱乏。經用難繼。資裝布四十五同代。卽爲區劃。以爲繼用之地云矣。資裝保之當初見漏。雖緣該曹之不能致察。今若仍寘。不爲給代。則兵曹經用之半萬兩耗縮。亦屬可悶。其代。以訓局還納關西木。稱此數劃給。俾卽取來補用事。請分付。從之。
정조 9년 · 목
領議政徐命善啓言。訓將具善復。向來堂疏以後。過自處義。知事例銜。初不秪肅。訓局緊務。全然拋寘。揆以事體。殊甚未安。今則日月稍久。廉隅之伸。不可一任其引。以貽瘝曠之弊。訓將具善復。請從重推考。申飭行公。從之。敎以。雖是崇品重臣。武將事體。自有別焉。烏因一微事。便欲自劃。則元戎重任。其將移授。由前由後。不宜一任其逡巡。爲先從重推考。卽爲牌招入侍。
정조 9년 · 강
命長津合行事宜。令道帥臣講定節目。
정조 9년 · 목
領議政徐命善啓言。長津僉使旣已變通差出。行將赴任矣。今當始役之初。多有措處之方。而合行事宜。令道帥臣。商度講定。成節目啓聞。然後方自廟堂。參商添刪。履奏施行。爲先以此意。行會於咸鏡監司。南兵使處。待新僉使到任。探問事情。採取意見。成一通節目。卽爲論理啓聞事。請分付。從之。敎以。南兵使瓜滿之代。今日政擇差。待下批。使之不多日內辭朝。到任後親審形便。具意見。竝與事目。後錄狀聞事分付。
정조 9년 · 강
命前全羅監司趙時偉陞擢。
정조 9년 · 목
領議政徐命善啓言。前全羅監司趙時偉。銓曹則久次也。亞卿則前望也。且其器局地望。不可寘諸下大夫之列。令當遞藩還朝之日。合有陞品擢用之道。故敢達矣。從之。敎曰。趙時偉曾入同春秋望乎。命善曰。然矣。
정조 9년 · 강
遞判義禁鄭一祥。
정조 9년 · 목
領議政徐命善啓言。金吾開坐。久未爲之。滯囚誠可悶矣。判義禁鄭一祥。本職旣是劇務。兼帶自多相妨。請今姑許遞。從之。敎以。滯囚可悶。今日政。擬入。
정조 9년 · 강
命和順縣監林性運當日辭朝。
정조 9년 · 강
命會寧府使金海柱。高嶺僉使黃命耉仍任。
정조 9년 · 목
領議政徐命善啓言。會寧府使金海柱。高嶺僉使黃命耉。以淸差出來時。馬數地名誤報事。道臣狀罷矣。事係邊情。烏得無罪。而但會寧以六鎭雄府。近甚凋殘。前府使到任數日。施卽陞遷。今又未及半年。遽然遞易。則迎送之弊。不可勝言。且本事付諸眚災。容有可恕。會寧府使金海柱。高嶺僉使黃命耉請仍任。從之。敎以。本府事勢旣如此。邊倅遞易可悶。罪亦微眚。勿罷。與高嶺僉使黃命耉。竝仍任。
정조 9년 · 강
遞平安兵使具以謙。
정조 9년 · 목
領議政徐命善啓言。平安兵使具以謙。以其親病。連呈辭狀。揆以情理。有難强令察任。請今姑許遞。從之。
정조 9년 · 강
命出身韓垕瑾巡將啓下。
정조 9년 · 목
左議政洪樂性啓言。今番册禮慶科出身韓垕瑾。年今七十八。而頃日軍門試才時。擧沙十五斗。有調用之命。而該曹軍門。尙不擧行。不無向隅之歎云。年老人事有不可知。今當歲初。適有所聞。敢達矣。敎以。年近八十。膂力能擧十五斗沙。以北向有收用之命。而銓曹及軍門。尙不檢擬。今日內。巡將啓下。
정조 9년 · 강
命訓局給代。以江都仙源庫木取用。